Eldurinn var slökktur 12 metra frá næsta húsi og mátti því litlu muna að illa færi . Slökkvilið Borgarbyggðar barðist snemma í kvöld við sinueld í kjarri skammt frá sumarbústaðabyggðinni í Munaðarnesi í Borgarfirði . Ástæðu brunans má rekja til barna sem voru að fikta við eld . Það tók slökkviliðsmenn um klukkutíma að ráða niðurlögum eldsins . Að sögn Bjarna Kr Þorsteinssonar slökkviliðsstjóra bar góðan árangur að bóndi með dráttarvél með áfastri haugsugu kom á svæðið . Gat hann bæði sprautað vatni úr haugsugunni en ók síðan nokkrum sinnum fram og til baka yfir óbrunnið svæði þannig að svörðurinn varð rakur . Slökkviliðsmenn notuðu auk þess búnað sinn ; slöngur og vatnsbíla , auk þess sem klöppur komu að góðum notum sem fyrr þegar eldar loga í þurrum gróðri . Þegar yfir lauk hafði milli hálfur og einn hektari brunnið og stöðvaðist eldurinn einungis 12 metra frá því sumarhúsi sem næst stóð . Þétt lyng og birki er á þessu svæði og gerði það slökkvistarf erfitt að sögn Bjarna slökkviliðsstjóra .